Videograaf-egpaar ná troue geskietFoto verskaf deur Netcare 911 ŉ Egpaar, wat ŉ videografieonderneming bedryf, is Sondagmiddag geskiet na afloop van ‘n troue. Die egpaar was Sondagmiddag buite ŉ kliënt se huis in Berkshire Downs, New Germany in KwaZulu-Natal om verdere beeldmateriaal van die troue te verfilm toe drie onbekende persone in ŉ motor skielik op hulle losgebrand het. “Die man, in sy 50’s, het matige beserings opgedoen toe hy in sy regterarm getref is,” het Shawn Herbst, woordvoerder van Netcare 911, in ŉ verklaring gesê. “Die vrou, ook in haar 50’s, het ernstige beserings opgedoen. Sy is in die maag geskiet.” Hulle het nog in hul onderskeie motors gesit toe die aanvallers op hulle losgebrand het. Hulle is op die toneel deur paramedici behandel en weens die ernstige aard van die vrou se beserings is sy met ŉ helikopter na ŉ hospitaal geneem. Sy was in ŉ kritieke toestand. Die man is met ŉ ambulans na ŉ hospitaal geneem vir verdere behandeling. “Die polisie stel ondersoek in oor die voorval.”